Forslag til RÅDETS AFGØRELSE om fastlæggelse af EU's holdning med henblik på revisionen af det internationale telekommunikationsreglement under verdenskonferencen om international telekommunikation eller i de forberedende instanser /* COM/2012/0430 final - 2012/0207 (NLE) */





BEGRUNDELSE 1. BAGGRUND FOR FORSLAGET Den Internationale Telekommunikationsunion (ITU) er et særligt agentur under De Forenede Nationer, som har til formål at fremme internationalt samarbejde mellem befolkningerne og økonomisk og social udvikling gennem effektive telekommunikationstjenester. De 27 medlemsstater i Den Europæiske Union (EU) er stemmeberettigede medlemmer af ITU og Europa-Kommissionen er sektormedlem uden stemmeret. På ITU's plenipotentiærkonference i 2010 blev det besluttet at afholde en verdenskonference om international telekommunikation (WCIT) i Dubai fra den 3. til 14. december 2012 med det formål at revidere det internationale telekommunikationsreglement (ITR). ITR fastlægger de generelle principper for etablering og drift af internationale teletjenester og indgår i en global traktat, der er undertegnet af 178 lande. ITR behandler spørgsmål vedrørende internationale (modsat indenlandske) teletjenester, men der er visse ITR-aspekter, som direkte vedrører anliggender, der er omfattet af gældende EU-ret, navnlig rammebestemmelserne for elektronisk kommunikation. EU må derfor sikre, at de forslag til ændringer af ITR, som måtte blive aftalt i Dubai, ikke strider mod gældende lovgivning i EU eller begrænser EU i den videre udvikling af gældende EU-ret. Kommissionen henstiller derfor, at Rådet vedtager vedlagte afgørelse, således at EU kan føre forhandlinger om revisionen af ITR i Dubai. Retsgrundlaget for den foreslåede rådsafgørelse er: Artikel 218, stk. 9, i TEUF i forbindelse med den foreslåede aftale med tredjelande og Artikel 114 i TEUF i forbindelse med relaterede retlige foranstaltninger, der allerede er vedtaget for elektronisk kommunikation, og som kan blive påvirket af en sådan aftale med tredjelande. 2. Arten og rækkevidden af drøftelserne Som nævnt ovenfor fastlæger ITR de generelle principper for etablering og drift af international telekommunikation. Dette omfatter specifikke bestemmelser vedrørende: Artikel 3 Internationale netværk Artikel 4 Internationale teletjenester Artikel 5 Sikkerhed for menneskeliv og prioritering af telekommunikation Artikel 6 Afgifter og regnskabsførelse Artikel 7 Suspension af tjenester Artikel 8 Udbredelse af information Artikel 9 Særlige ordninger Artikel 10 Afsluttende bestemmelser Tillæg 1 Generelle bestemmelser vedrørende regnskabsførelse Tillæg 2 Yderligere bestemmelser vedrørende maritim telekommunikation Tillæg 3 Tjenstlig og privilegeret telekommunikation Under forhandlingerne vil der muligvis blive foreslået ændringer, som udvider anvendelsesområdet for det nuværende ITR fra et teknologisk, juridisk eller markedsmæssigt perspektiv. ITU har etableret en arbejdsgruppe i Rådet til at gennemgå ITR, og man er i færd med at gennemføre parallelle regionale konsultationer. For EU er det relevante regionale forum Den Europæiske Konference af Post- og Teleadministrationer (CEPT), der består af 48 lande, herunder alle EU-medlemsstaterne. Europa-Kommissionen deltager som rådgiver i CEPT og har taleret, men ikke stemmeret. Det afsluttende møde i Rådets arbejdsgruppe forud for Dubai fandt sted i Genève fra den 20. til 22. juni 2012. CEPT vil fortsat deltage i forberedende møder i september og november 2012. 3. Forberedelse af EU's holdning EU-medlemsstaterne har været aktive deltagere i både Rådets ITU-arbejdsgruppe og CEPT-drøftelserne vedrørende ITR. Flere af de udkast til "europæiske fælles holdninger", som CEPT overvejer at indgive til WCIT, er f.eks. blevet udarbejdet af EU's medlemsstater. Europa-Kommissionen har også været aktiv i begge fora til trods for deltagelsesbegrænsningerne som følge af dens aktuelle status. 2012/0207 (NLE) Forslag til RÅDETS AFGØRELSE om fastlæggelse af EU's holdning med henblik på revisionen af det internationale telekommunikationsreglement under verdenskonferencen om international telekommunikation eller i de forberedende instanser RÅDET FOR DEN EUROPÆISKE UNION HAR - under henvisning til traktaten om Den Europæiske Unions funktionsmåde, særlig artikel 114 og artikel 218, stk. 9, og ud fra følgende betragtninger: (1) Det internationale telekommunikationsreglement (ITR) blev vedtaget af den verdensomspændende administrative telegraf- og telefonkonference i Melbourne i 1988 og er ikke blevet revideret siden. (2) Alle Den Europæiske Unions 27 medlemsstater har undertegnet ITR. (3) Den Internationale Telekommunikationsunion (ITU) har indbudt til et møde i Dubai fra den 3. til den 14. december 2012, kaldet verdenskonferencen om international telekommunikation (World Conference on International Telecommunications - WCIT), for at aftale en ny ITR-tekst. (4) EU har vedtaget lovgivning, som fastlægger regler på telekommunikationsområdet, navnlig: a) Europa-Parlamentets og Rådets direktiv 2009/140/EF af 25. november 2009 om ændring af direktiv 2002/21/EF om fælles rammebestemmelser for elektroniske kommunikationsnet og -tjenester, direktiv 2002/19/EF om adgang til og samtrafik mellem elektroniske kommunikationsnet og tilhørende faciliteter og direktiv 2002/20/EF om tilladelser til elektroniske kommunikationsnet og -tjenester b) Europa-Parlamentets og Rådets direktiv 2009/136/EF af 25. november 2009 om ændring af direktiv 2002/22/EF om forsyningspligt og brugerrettigheder i forbindelse med elektroniske kommunikationsnet og -tjenester, direktiv 2002/58/EF om behandling af personoplysninger og beskyttelse af privatlivets fred i den elektroniske kommunikationssektor og forordning (EF) nr. 2006/2004 om samarbejde mellem nationale myndigheder med ansvar for håndhævelse af lovgivning om forbrugerbeskyttelse c) direktiv 2002/77/EF af 16. september 2002 om konkurrence på markederne for elektroniske kommunikationsnet og – tjenester. (5) Flere af de hidtidige forslag til ændringer af ITR vedrører aspekter af international telekommunikation, der klart er omfattet af gældende EU-ret og Unionens politikker, herunder forholdet mellem tilsynsmyndigheder og uafhængige kommercielle operatører, roaming, og beskyttelse af personoplysninger. Eftersom ITR er bindende for parterne (medmindre en part formelt meddeler sin indsigelse mod en ændring), er det nødvendigt, at Den Europæiske Union fastlægger en holdning til de aspekter af de foreslåede ændringer af ITR, som har retsvirkning. (6) Den Europæiske Unions holdning under WCIT skal sikre, at enhver ændring af ITR er forenelig med gældende EU-ret. (7) Europa-Kommissionen vil underrette ITU om Den Europæiske Unions og medlemsstaternes respektive kompetencer i sådanne anliggender. (8) Der er afholdt møder inden for rammerne af Den Europæiske Konference af Post- og Teleadministrationer (CEPT) til at forberede europæiske fælles holdninger vedrørende revisionen af ITR — VEDTAGET DENNE AFGØRELSE: Artikel 1 Den Europæiske Unions holdning på verdenskonferencen om international telekommunikation (WCIT) fra den 3. til den 14. december 2012, for så vidt angår anliggender, der henhører under EU's kompetence, skal sikre, at enhver ændring af det internationale telekommunikationsreglement vil være forenelig med gældende EU-ret og fremme EU's mål. Europa-Kommissionen forelægger Den Europæiske Unions holdning som fastlagt i bilag 1 til sådanne anliggender. Artikel 2 I forbindelse med andre spørgsmål, som skal drøftes under WCIT, tilstræber medlemsstaterne at indtage fælles holdninger. Udfærdiget i Bruxelles, den . På Rådets vegne Formand Bilag 1) Den Europæiske Unions overordnede mål i forhold til WCIT er at sikre, at enhver ændring af det internationale telekommunikationsreglement (ITR) bidrager til informationssamfundets udvikling til gavn for alle borgere og telekommunikationsbrugere på verdensplan, især brugere i Den Europæiske Union, og er i overensstemmelse med Unionens gældende ret og politik. 2) Den Europæiske Union indtager nedenstående holdning til forslag til afgørelser truffet af WCIT på mødet i Dubai mellem den 3. og 14. december 2012 og eventuelle dertil knyttede forberedende møder: a) Forslag, der er i strid med gældende EU-ret, eller indfører forpligtelser for operatører ud over dem, der allerede er fastsat i EU-retten, støttes ikke. b) Forslag, der respekterer ITU-medlemsstaternes suverænitet og navnlig anerkender de områder, som er et nationalt anliggende, f.eks. internetkriminalitet, indhold, national sikkerhed og forsvar, støttes. c) Forslag, der tager sigte på at sikre, at det reviderede ITR fortsat vil være af højt niveau, strategisk og teknologineutralt, støttes, og forslag om at gøre ITU-henstillinger bindende for ITU's medlemsstater og gennemførelsesorganer støttes ikke. d) Forslag om at opretholde ITR's nuværende anvendelsesområde og ITU's nuværende mandat støttes, og forslag om at udvide anvendelsesområdet til også at omfatte områder som f.eks. routing af internetbaseret trafik og indholdsrelaterede spørgsmål støttes ikke. e) Forslag om at respektere menneskerettighederne i relation til international telekommunikation og forslag om at respektere privatlivets fred og beskyttelse af personoplysninger i relation til personoplysninger og kommunikation (jf. dog ovenstående pkt. 2, litra a)) støttes. f) Foranstaltninger til at fremme større internationalt samarbejde med hensyn til sikkerheden for de net, der bruges til international telekommunikationstrafik, støttes. g) Konkurrencefremmende foranstaltninger, der skal bidrage til at sikre lavere priser og større åbenhed om priser for international telekommunikationstrafik, på grundlag af kommercielle forhandlinger på et frit og retfærdigt marked, støttes. h) Forslag om inden for rammerne af ITU at fastlægge mekanismer til bilæggelse af tvister mellem aktører støttes ikke, da sådanne mekanismer ikke er nødvendige. i) Forslag, som sikrer, at der opkræves afgifter for maritim kommunikation på en økonomisk effektiv måde, støttes. For at præcisere ovenstående pkt. 2, litra a), bør EU's tilslutning til ethvert slutresultat være udtrykkelig betinget af, at der forelægges de andre deltagere en formel erklæring fra EU vedrørende EU-forskrifternes anvendelighed med følgende ordlyd: "Ved undertegnelsen af slutakterne for verdenskonferencen om international telekommunikation (Dubai, 2012) erklærer delegationerne for Den Europæiske Unions medlemsstater, at medlemsstaterne vil anvende det internationale telekommunikationsreglement i overensstemmelse med deres forpligtelser i henhold til traktaten om Den Europæiske Union.".